
A köztársasági elnöki kegyelem

A kegyelem szó hallatán először talán a középkori, magasba törő várak tróntermeiben uralkodó király juthat az eszünkbe, aki Isten kegyelméből élet és halál uraként gyakorolja a kegyelmezés jogát. Valóban régi jogintézményről beszélhetünk, mely azonban ma is létezik.
A keresztény gyökerekkel rendelkező fogalom a büntetés elengedését, mérséklését vagy enyhítését jelenti. A kegyelem a büntetőjognak egy kivételes eszköze, amely akkor funkcionál helyesen, ha ritkán kerül felhívásra. Léte azonban szükséges, hiszen lehetnek olyan körülmények, amelyek a büntetőeljárás lefolytatását vagy a büntetés végrehajtását indokolatlanná és az elkövetőre nézve méltánytalanná tennék.
Hazánkban a köztársasági elnök gyakorolja az egyéni kegyelmezés jogát. Az államfő döntésénél figyelembe vett feltételek, kritériumok nincsenek jogszabályban meghatározva – ez egyfelől problémás lehet, másrészt viszont az egyéni mérlegelés lehetőségét szélesíti. A kegyelmi határozatok a kérelmezők személyiségi jogai miatt nem nyilvánosak, az ebből fakadó visszaélés elkerülésére szolgálhat eszközül az igazságügyért felelős miniszter ellenjegyzése.
A kegyelem újabban a tényleges életfogytig tartó szabadságvesztés kapcsán került a figyelem középpontjába. A Kormány és az Országgyűlés ugyanis egy hivatalból induló, ún. kötelező kegyelmi eljárással orvosolta a büntetés emberi jogi problémáit, ezzel biztosítva az elítélt szabadulása „reményéhez való jogát”. Az eseti jelleggel felálló Kegyelmi Bizottság vizsgálja majd a tényleges életfogytiglanra ítéltek kegyelmi ügyét, indokolással ellátott állásfoglalást elfogadva. Ezt a Bizottság az igazságügyi miniszternek küldi meg, aki a köztársasági elnöknek terjeszti fel.
A megoldás több kérdést is felvet, azonban elmondható, hogy az életfogytig tartó szabadságvesztés és a tényleges életfogytig tartó szabadságvesztés nem olvad össze, mert az előbbinél egy rendes, az utóbbinál viszont egy kivételes eljárás az, amely útján szabadlábra kerülhet az elítélt. A kegyelmi bizottság léte sem ismeretlen a magyar büntetőjog történetében, az 1896-os bűnvádi perrendtartás hatályba lépése előtt a Királyi Kúria keretein belül működött a halálbüntetés esetében egy hasonló testület.
Talán a kötelező kegyelmi eljárás is hozzájárulhat majd ahhoz, hogy a kegyelem intézményének hallatán ne csak az egykori élet és halál felett döntő uralkodók jussanak eszünkbe, hanem egy modern jogállam államfőjének szükségszerű jogosítványa is.



